Versus Alexandrinus
Versus Alexandrinus (Francogallice vers alexandrin) est versus syllabicus Francogallicae originis duobus hemistichiis compositus; hemistichium utrumque sex syllabas habet. Versus Alexandrinus sensu stricto binas rimas habet, et rimae femininae et masculinae alternantur (aaBBccDD...): Parmi ces grands sujets | d’allégresse publique, (a) Vous portez sur le front | un air mélancolique: (a) Votre humeur paroît sombre; | et vous semblez, ma sœur, (B) Murmurer en secret | contre notre bonheur. (B) (Petrus Cornellius. "Toison d'or (i.e. 'Vellus aureum')" Nicolaus Boileau in Arte poetica docet divisionem syntacticam, etsi non coincidet cum divisione hemistichiorum, ne eam contradicat, et haec regula rarissime laeditur. Sed interdum et aliae formae dodecasyllabi "versus Alexandrinus" nominantur, vel cum ordine rimarum mutato, vel sine rimis ("Alexandrinus albus"), vel sine caesura loco solito posita. In litteris Theodiscis, Anglicis, Russicis aliisque, quibus versificatio syllabotonica in usu est, senarius iambicus (iambus sex pedum) cum caesura et rima "versus Alexandrinus" nuncupatur.